**ZGODBA\_priredba\_E. Zubrzycka: Okamenel sem**

Nekega dne, po pouku, sem opazil, da je Gregor našel novega učenca in ga izsiljeval za denar.

Gregorjevi prijatelji so se, kot vedno, zadovoljno nasmihali.

Okamenel sem. Slišal sem glas dežnih kapelj, ki so začele padati na zemljo. Pogledal sem naokrog. Kar nekaj nas je bilo. Vsi smo otrpnili in, ne da bi trenili z očmi, gledali, kaj dela Gregor.

Uspelo mi je pomisliti le na eno:

»TUDI JAZ SEM NOV UČENEC. Ali bom naslednji, od katerega bo Gregor zahteval denar?«

Takrat se je tik ob meni, kot da bi zrasel iz zemlje, prikazal moj starejši brat in mi rekel, naj grem z njim domov. Prijel me je za roko in me potegnil za sabo. Bil sem jezen in presenečen. Sedaj me bodo opazili. Spomnili se bodo, da SEM TUDI JAZ NOVI! Opazili bodo, da me imajo lahko za majhnega otroka. Pogledal sem proti Gregorju. Opazoval naju je izpod čela.

»Zdaj pa je konec,« sem pomislil, »jaz sem naslednji.«

»Še nekaj!« je rekel brat, se obrnil proti gruči fantov z Gregorjem na čelu in odločno rekel:

»REVE STE!«

Pomislil sem, da ne bom nikoli več prišel v šolo, saj se bodo vsi obrnili proti meni.

»KAKŠNA SRAMOTA. SMEJALI SE MI BODO. NOBENIH PRIJATELJEV NE BOM IMEL. OSTAL BOM ČISTO SAM.«

Moj brat je hodil tako jezno, da se je zemlja tresla pod njegovimi koraki. Sploh me ni poslušal. Takega še nisem videl. Postajal sem vznemirjen. Ko sva prišla domov, sem stopil v kuhinjo.

 »Pridi k meni. Rad bi se pogovoril s teboj.« Brat je sedel k mizi in še zame prinesel stol.

Skušal sem se braniti. Ne vem, kako se je zgodilo, a poslušal sem ga.

»Povej mi, če je Gregor prvič mučil tega majhnega fanta, za katerega praviš, da je tudi novi učenec.«

Bil sem tiho, zato je brat nadaljeval: » Ti pa mu pri tem pomagaš?«

»Jaz? JAZ NISEM NIČESAR NAREDIL,« sem se branil, prepričan v svoj prav.

»NO, PRAV TO,« je rekel moj brat z nizkim, globokim, malo posebnim glasom. Začudeno sem ga pogledal.

»Če nisi nič naredil, si stopil na Gregorjevo stran. Dovolil si mu, da to dela. Soodgovoren si za to, kar se je zgodilo.«

»Kaj pa govoriš? Ali res ničesar ne razumeš? Gregor se je spravil na novega. Jaz sem tudi novi. Ko se bo tega spomnil, bom jaz naslednji! Glede na to, kako si se danes obnašal, je z mano konec!«

Brat me je le gledal in bil tiho. Bil je zelo resen: »Tudi ti si vmešan v to. Bojiš se.«

Hotel sem ugovarjati, vendar je bilo v njegovem glasu več skrbi kot očitanja.

Tiho sem vprašal: »Kako naj nastopim sam proti Gregorju in celotni njegovi skupini?«

»Pa res misliš, da se vsi strinjajo z njim?«

»Si mogoče videl, da je bil kdo od njih proti?«

Brat se je končno nasmehnil in mi odprl oči:

»Molčijo, čeprav se ne strinjajo. Samo dva ali trije fantje so podprli Gregorja. Mogoče pa tudi oni to delajo zaradi strahu in ne iz prepričanja. Gregor je močan zaradi vašega molka. Misli, da na vas naredi poseben vtis. Vseeno pa vas drži v šahu.«

Zamislil sem se. Počutil sem se varno. Nisem bil več sam. Na svoji strani sem imel brata in vedel sem, da mi bo pomagal.

»Najbrž še vedno premišljuješ, če bi šel jutri v šolo? Dobro me poslušaj: Jutri moraš izpolniti pomembno poslanstvo. Organizirali bomo skrivno srečanje. Povabi k sebi vse fante, ki jim ni všeč Gregorjevo obnašanje. Vprašaj tiste, ki jih poznaš. Prosi jih, naj s sabo pripeljejo prijatelje.«

Naslednji dan sem šel v šolo precej negotovo, vendar sem bil poln upanja. Opazil sem skupino fantov in zaslišal Gregorjev glas:

 »Ti, zguba, bi mi moral prinesti pet evrov, dva sta premalo!«

Fant je jokal in se tresel od strahu.

Hotel sem zakričati, naj ga pusti pri miru, a sem se bal. Vendar pa nisem mogel kar tako stati. Marka in Petra sem potegnil za majici.

»Pojdimo, tega ne bomo gledali.«

Bila sta začudena, vendar sta odšla za mano proti šoli. Priznal sem jima, da sem se pogovarjal z bratom, ki mi je rekel, da ne smem samo stati, ampak kaj več poguma nisem imel.

Zadovoljen sem bil, ker tudi Marko in Peter na marata mučenja. Povedal sem jima o skrivnem srečanju. Nista bila navdušena, a sem vztrajal in ju prepričal, da lahko povabita še svoje prijatelje.

Na naše srečanje je prišlo več kot deset fantov. Po imenih sem jih poznal le nekaj. Moral bi biti gostitelj, pa se v taki vlogi nisem dobro počutil. Na srečo sta Marko in Peter predstavljala goste in kmalu so se vsi počutili prav udobno. Ko so se fantje prepričali, da so pri nas dobrodošli, so pozabili, da so malce dvomili.

Tudi moj brat jih je pozdravil in jim rekel, da bi jim rad povedal svojo zgodbo.

Začel je:

»Nekoč sem imel prijatelja. Bil je tih in ni bil pogumen. Imel pa je veliko srce in malokdo je to vedel. Vedno sva bila skupaj in med nama ni bilo skrivnosti. Nekega dne se je nanj spravil nek fant z naše šole. Ničesar nisem naredil. Bal sem se. Nisem imel očeta, ki bi se postavil zame. Moj prijatelj se je potem prepisal na drugo šolo. Nikoli več se mi ni oglasil … Vsa leta sem bil jezen sam nase …«

Presenečen sem bil. Te zgodbe nisem poznal. Razumeli smo, da nas brat ne misli soditi niti kritizirati.

»Nad vsemi vami prevladuje fant, in sicer tak, ki se grdo obnaša. Vi zaradi tega niste krivi. Tako to je. Ljudje se bojijo nasilja in ne najdejo besed, da bi o tem govorili. Zapirajo se vase in molčijo. Na tak način dajejo moč nasilnikom. So na njegovi strani, čeprav jim to ni všeč. Povejte mi, kako se počutite, kadar Gregor muči tistega, ki si ga izbere?«

VAM JE VSEENO? BI RADI POVEDALI UČITELJEM, A NOČETE BITI TOŽIBABA?

Brat nam je namignil, da moramo kaj storiti. Zakaj se Gregor tako obnaša? Moj brat je nadaljeval:

»Ker ima namesto srca kos ledu. Čustva so zamrznjena. Mogoče mu je nekdo nekoč povzročil krivico. Mogoče je zelo zelo žalosten, mogoče pa zavida drugim. Mogoče ima v sebi veliko zlobe, ker se mu dogaja nekaj, na kar nima vpliva. Lahko pa tudi njega nekdo mučil in se on na tak način maščuje … Ne vemo. Vendar pa mora najti drugačen način, da bi uredil svoja čustva.«

Fantje smo pomislili, da bi se iz Gregorja začeli norčevati, ampak ne, nismo taki.

Mi se ne norčujemo, ne zmerjamo, ne ponižujemo.

Taka pravila moramo vpeljati v šoli. Nam bodo učitelji pomagali?

Ko sem šel v ponedeljek v šolo, sem opazil, kako je Gregor spet ogovarjal mlajšega fanta:

»Imaš denar?«

 Hotel sem se približati, pa je Gregor z besedami napadel tudi mene. Stal sem in gledal!

 ČE LE NE BI BIL SAM!

Naenkrat se je za mano slišalo ploskanje. Popolnoma sem odrevenel. Ob meni sta stala Marko in Peter in ploskala. Prišli so še drugi fantje in se jima pridružili. Nihče ni govoril.

Gregor je iskal svoje zaveznike. Nikjer jih ni bilo. Okoli njega se je sklenil krog molčečih fantov. Očitno se je prestrašil. Kar pomanjšal se je. Njegove oči so nervozno iskale pot pobega.

Marko je rekel:

»Gregor, bilo je dovolj. Mi želimo, da se nehaš znašati nad slabotnejšimi. Predlagamo ti, da bi se nam pridružil. Zakaj bi se na naši šoli bali eden drugega? Dobro bi bilo, da bi se nam pridružil.«

Zaslišali smo zvonec in stekli smo v garderobo. Kako čudno, da smo Gregorju sedaj povedali to, česar več mesecev nismo mogli izdaviti iz sebe. Pravzaprav sploh ni bilo težko, saj smo bili v skupini.

Ko smo bili v razredu, sta Marko in Peter napisala na tablo:

LAHKO SI POMAGAMO, ČE SMO SKUPAJ!

POVEJMO NAGLAS!

Učitelj razrednik, ki je opazil popisano tablo, pa je pripisal: POSLUŠAM VAS!

**NAVODILO ZA RAZREDNIKE:**

**Napišite pozitivne misli.**

**Kaj storimo,**

* **da smo strpni,**
* **da smo pogumni,**
* **da se dobro počutimo,**
* **da se slišimo,**
* **da se družimo,**
* **da se povezujemo,**
* **da si pomagamo?**
* **Izdelajte plakat in ga obesite v razredu.**
* **Misli zapišite v zvezek.**
* **Naredite tabelsko sliko in jo fotografirajte ter shranite.**